Printre victimele atacului terorist de la complexul Crocus de lângă Moscova s-a numărat și un ofițer rus, Timur Miașnikov, ucis de terorişti, scrie canalul Mash Telegram, asociat cu forțele de securitate ale Federației Ruse.
Miașnikov, în vârstă de 46 de ani, era angajat al Direcției Principale de Informații (GRU) din Rusia și a luat parte activ la agresiunea împotriva Ucrainei în ultimii doi ani.
"Miașnikov a fost inplicat în operațiuni în Kosovo și Tadjikistan. Și-a petrecut ultimii doi ani în SVO (operațiunea specială a lui Putin). Avea multe premii și medalii", a subliniat sursa rusă.
Ajuns în vacanță în Federația Rusă, colonelul GRU și familia sa au mers la un concert al grupului pro-Putin "Picnic" pe 22 martie, unde a fost ucis de teroriștii afiliați ISIS.
Potrivit canalului Mash, ofițerul GRU Miașnikov a avut trei răni de gloanțe și mai târziu a murit în spital.
Amintim că în seara zilei de 22 martie, patru teroriști ai Statul Islamic au pătruns în sala de concerte Crocus de lângă Moscova, care era plină de oameni cu ocazia unui spectacol.
Militanții au deschis focul asupra oamenilor, au provocat un incendiu și apoi au fugit de la locul crimei nestingheriți. Suspecţii au fost arestaţi abia a doua zi când au încercat să plece spre Belarus. Potrivit ultimelor date, atacul terorist s-a soldat cu 140 de morți.
Presa rusă susține că încă aproximativ 100 de oameni sunt dați dispăruți și sunt puține șanse ca aceștia să fie în viață. ISIS a revendicat atentatul. Autoritățile ruse ignoră acest fapt, dând vina în continuare pe Ucraina și Occident.